**РЕГЛАМЕНТ**

**ЗА ДЪРЖАВЕН ПЛАН-ПРИЕМ НА УЧЕНИЦИ В V КЛАС**

**ЗА УЧЕБНАТА 2023/2024 ГОДИНА**

**Чл. 1**. Настоящият регламент е разработен съгласно чл. 38, ал.3 от ЗПУО, чл. 50 и Раздел IV от Наредба № 10 от 01.09.2016 г. за организация на дейностите в училищното образование.

**Чл. 2.** Съгласно **чл.73** на Наредба № 10 от 01.09.2016 г. за организация на дейностите в училищното образование, право на участие за приемане за учебната 2023/2024 г. на места по държавния план – прием в V клас в Профилирани гимназии имат учениците, които успешно са завършили начален етап на основно образование и са участвали в областния кръг на олимпиадата по математика и/или в състезанията „Европейско кенгуру“ и Пролетно математическо състезание за учениците от IV клас от календара на МОН.

**Чл. 3.** В V клас се приемат 2 паралелки по 26 ученици (общо 52 ученици)

**Чл. 4.** Регламентът се приема от Педагогическия съвет и се съгласува с Обществения съвет на гимназията.

**Чл. 5.** Регламентът и дейностите, свързани с прилагането му, се утвърждават със заповед на директора на гимназията.

**Чл.6.** (1) Кандидатите за прием в V клас имат право да участват в:

* Областния кръг на Националната олимпиада по математика, който ще се проведе на **12.02.2023 год.;**
* Математическо състезание „Европейско кенгуру“, което ще се проведе на **16.03.2023 год.**
* Пролетно математическо състезание за учениците от IV клас, което ще се проведе на **25.03.2023г.**

Посочените олимпиада и състезания, както и техните регламенти, са утвърдени със Заповед № РД 09-4059/30.08.2022 год. на министъра на образованието и науката. Посочените олимпиада и състезания се организират от РУО – Стара Загора и се провеждат в ППМГ „Гео Милев“.

(2) Информация за организирането и провеждането на състезанията и областния кръг на олимпиадата се публикуват на сайта [www.pmgsz.org](http://www.pmgsz.org) на ППМГ “Гео Милев“, гр. Стара Загора, най-малко две седмици преди провеждане им.

|  |  |  |  |
| --- | --- | --- | --- |
| ***№ по ред*** | ***Изява*** | ***Максимален брой точки по регламент*** | ***Коефициент*** |
| 1 | Областен кръг на олимпиадата по математика | 21 | *C*1=4,76 |
| 2 | Математическо състезание „Европейско кенгуру“ | 100 | *C*2=1 |
| 3 | Пролетно математическо състезание за учениците от IV клас | 50 | *C*3=2,00 |
| 4 | Национално външно оценяване по математика | 100 | *C*4=0,50 |
| 5 | Средноаритметичната стойност от оценките по задължителни и избираеми учебни предмети в удостоверението за завършен начален етап на основно образование, след превръщането им в точки по реда на чл.9, ал.10 от НАРЕДБА № 11 от 01.09.2016 г. за оценяване на резултатите от обучението на учениците | 100 | C5=0,50 |

Означаваме с *T*1, *T*2, *T*3, *T*4 и *T*5, точките, които е получил един кандидат за всеки съответен ред в горната таблица (ако не е взел участие в някоя от проявите от 1 до 3, съответният резултат е 0). Образуваме сумата *R*=*T4*×*C*4+*T*5×*C*5. Добавяме към *R* двете най-високи стойности измежду *T*1×*C*1, *T*2×*C*2 и *T*3×*C*3. Полученият ***резултат*** ***R*** е в основата на класирането на разглеждания кандидат. ***Всички изчисления се извършват с точност до стотни.***

**Чл. 7.** Класиране

1. Учениците се класират въз основа на :

1. резултата от областния кръг на олимпиадата по математика, от състезанията „Европейско кенгуру“ и „Пролетно математическо състезание“ за учениците от IV клас, а когато ученикът се е явил и на трите – въз основа на двата най-високи резултата;

2. средноаритметичната стойност от превърнатите по скала в точки в съответствие с ДОС за оценяването на резултатите от обучението на учениците оценки от удостоверението за завършен начален етап на основно образование по учебните предмети, изучавани в IV клас, в раздел А от учебния план, а за учениците от училища на чужда държава по чл. 73, ал. 2 – оценките от служебната бележка за признаването по чл. 110, ал. 2 от Наредба № 11 от 2016 г. за оценяване на резултатите от обучението на учениците (обн., ДВ, бр. 74 от 2016 г.; изм. и доп., бр. 78 от 2017 г., бр. 82 от 2018 г. и бр. 71 от 2019 г.).

1. Извършва се в низходящ ред по описания по-горе.
2. За участие в класирането учениците подават следните документи:

* заявление по образец до директора на ППМГ „Гео Милев“, гр. Стара Загора;
* копие от удостоверение за завършен начален етап на основното образование;
* копия от документите за резултатите от олимпиадата и/или състезанието в областта на математиката, включени в календара на МОН за учебната 2022/2023 год. – само за ученици от друга област.

**Чл. 8.** (1) Когато в класирането има ученици с равен резултат и с броя им се надхвърля определения държавен план-прием, те се подреждат в низходящ ред по резултата от математическото състезание „Пролетно математическо състезание“.

(2) Ученици с еднакви показатели и след подреждането по реда на ал. 1 се подреждат в низходящ ред по резултата от областния кръг на олимпиадата по математика.

(3) Ученици с еднакви показатели и след подреждането по реда на ал. 2 се подреждат в низходящ ред по резултата от математическо състезание „Европейско кенгуру“ за учениците от IV клас.

(4) Над държавния план-прием се приемат:

* близнаци в паралелката, в която един е приет по общия ред въз основа на резултатите от класирането;
* ученик с починал родител при заявено желание, ако отговаря на условията.

**Чл. 9.** Резултатите от класирането за прием се обявяват на сайта на гимназията, както и на видно място в гимназията.

**Чл. 10.** Учениците се записват в V клас в ППМГ „Гео Милев“ със следните документи:

1. заявление за участие в приема за V клас за учебната 2023/2024 г. до директора на ППМГ „Гео Милев“ по образец;
2. оригинал на удостоверение за завършен начален етап на основното образование;
3. оригинал на удостоверение за преместване;
4. медицинска амбулаторна карта;
5. ученици с описаните в чл. 8, ал. 4 документи;
6. ученици, кандидатстващи от други населени места – служебна бележка с резултатите от посочените състезания в чл. 6, ал.1.

**Чл. 11.** Сроковете за подаване на документи за класиране и за записване на учениците се определят със заповед на министъра на образованието и науката.

**Чл. 12.** Директорът на Профилирана природоматематическа гимназия „Гео Милев“ в срок до 30 юли 2023 год. уведомява началника на РУО – Стара Загора за броя на записаните ученици в паралелките в V клас.

**Р**егламентът е приет на Педагогически съвет (Протокол №3/01.12.2022 г.), съгласуван с Обществения съвет при ППМГ „Гео Милев“ (Протокол от 10.12.2021 г.) и утвърден със заповед № РД-11-121/10.12.2021 г.

***Допълнителна информация ще бъде публикувана на сайта на училището***

[**http://pmgsz.org**](http://pmgsz.org)

**Мариета Петрова**

*Директор на ППМГ „Гео Милев“*

*Стара Загора*